《夜读子肃诗再用前韵》
宋代·赵蕃

栖鸦既投林，萧然野人居。
独立茅檐下，依依月生裾。
涉春抱烦痾，兹夕稍自舒。
育公寄来诗，何啻超黄初。
正声久欲绝，作者徒纷如。
得公振颓波，如汉有二疏。
拟欲蹑其迹，荒棘废垦鉏。
譬由治田人，必待三年畲。
敢矜一日功，草草同猎渔。
穷通固定分，往者悲接舆。
百年等梦间，寿夭谁赢余。
如何彼虞翻，惋叹辄著书。
人生贵适意，安步可当车。
兹道傥与闻，他焉从破除。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。